Na temelju Odluke o Stipendiji APIS IT d.o.o. za uspješne studente

**APIS IT**

**raspisuje**

**JAVNI NATJEČAJ**

**ZA DODJELU STIPENDIJE USPJEŠNIM STUDENTIMA**

**1.** Studentima će se dodijeliti najviše 10 Stipendija

**2.** Stipendiju mogu ostvariti studenti koji podnesu prijavu na Javni natječaj za dodjelu Stipendije uspješnim studentima (u daljnjem tekstu: Natječaj) i ispunjavaju sljedeće uvjete:

- da su redoviti studenti niže navedenih fakulteta:

* **Fakulteta elektrotehnike i računarstva u Zagrebu (FER)**, studijski programi:
* Informacijske i komunikacijske tehnologije
* Računarstvo
* **Prirodoslovno-matematičkog fakulteta,** odsjek Matematika
* **Fakulteta organizacije i informatike**
* **Ekonomskog fakulteta u Zagrebu,** studijski programi:
* Ekonomija
* Poslovna **ekonomija**
  + **Menadžerska informatika**
  + **Računovodstvo i revizija**
  + **Financije**
* **Tehničkog veleučilišta u Zagrebu,** studijski programi:
* Informatika
* Računarstvo
* **Filozofskog fakulteta**:
* Odsjek za informacijske i komunikacijske znanosti
* **Visoko Učilište – Algebra,** studijski programi:
* Programsko inženjerstvo
* Sistemsko inženjerstvo
* **Veleučilište Baltazar Zaprešić,** studijski programi :
* Poslovanje i upravljanje - Poslovna ekonomija i financije
* Poslovanje i upravljanje - Menadžment uredskog poslovanja
* Informacijske tehnologije
* Upravljanje inovacijama
* Menadžment javnog sektora
* Financijski menadžment
* Projektni menadžment

- da su studenti najmanje 3.godine preddiplomskog studija

- da nemaju, osim iz zdravstvenih razloga (što se dokazuje vjerodostojnom medicinskom dokumentacijom liječnika specijalista), zaostajanja tijekom studija;

- da nisu studenti razlikovne godine studija;

- da u godini u kojoj se prijavljuju nisu upisali mirovanje studentskih obveza.

**3.** Stipendija se dodjeljuje, računajući od 1. siječnja 2022., za trajanja statusa redovitog studenta

Neto iznos Stipendije iznosi 2.500,00 kn mjesečno.

**4.** Kriteriji za utvrđivanje liste kandidata za dodjelu Stipendije su:

- prosjek ocjena tijekom dosadašnjih godina studija

Prosjek ocjena prijavljenih kandidata temeljem kojeg se utvrđuje lista kandidata za dodjelu Stipendije ne smije biti niži od 3,5.

U obzir dolaze isključivo kandidati kojima je prosjek ocjena na kojem se temelji odabir kandidata za dodjelu ove stipendije, priznat u Republici Hrvatskoj.

- godina studija

Kriteriji se iskazuju za svakog studenta u bodovima te se sastavlja lista kandidata po redoslijedu ukupnog broja bodova.

O dodjeli stipendija odlučivat će povjerenstvo koje će biti sastavljeno od 3 člana

**5.** Rok za podnošenje prijava na Natječaj je zaključno s 28.1.2022.

Prijava na Natječaj dostavlja se na mail adresu **ljudski.resursi@apis-it.hr**

U prijavi je potrebnopriložiti:

1. Motivacijsko pismo
2. Životopis
3. Dokaz o državljanstvu: domovnica (preslika) i važeća osobna iskaznica (preslika obje strane),
4. Potvrdu o redovitom upisu semestra/nastavne godine u akademskoj godini 2021./2022.
5. Službeni prijepis ocjena svih prethodnih godina studija
6. Službeni prijepis ocjena svih prethodnih godina preddiplomskog studija za studente prve godine diplomskog studija
7. Službeni prijepis ocjena prve godine diplomskog studija za studente druge godine diplomskog studija

Napomena: jedna potvrda može sadržavati više podataka traženih u navedenim točkama

Nepravodobne i nepotpune prijave neće se razmatrati.

Prijedlog liste kandidata za dodjelu Stipendije uspješnim studentima bit će objavljen na web stranici APIS IT d.o.o. (www.apis-it.hr) u roku od 20 dana od dana isteka roka za podnošenje prijava.

S izabranim studentima sklopit će se ugovor o Stipendiranju s međusobnim pravima i obvezama. Ukoliko pojedini izabrani student odbije potpisivanje ugovora o Stipendiranju, isti gubi pravo na Stipendiju te na njegovo mjesto stupa sljedeći, niže rangirani student.

Za trajanja ugovora o korištenju Stipendije, korisnik Stipendije ne može primati niti jednu drugu novčanu stipendiju.

Korisnik stipendije je obvezan po završetku akademske godine dostaviti Davatelju stipendije potvrdu o uspješno završenoj akademskoj godini za koju je stipendiran, odnosno dokaz o upisu u narednu akademsku godinu.

Po završetku studija, Korisnik stipendije dužan je stupiti u radni odnos kod Davatelja stipendije ukoliko Davatelj stipendije bude imao potrebu za radnikom koji odgovara stručnom/obrazovnom profilu Primatelja stipendije.

Vrijeme obveze rada Korisnik stipendije kod Davatelja stipendije određuje se na sljedeći način:

• ako je razdoblje primanja stipendije trajalo 1-12 mjeseci – obveza rada 12 mjeseci

• ako je razdoblje primanje stipendije trajalo više od 12 mjeseci – obveza rada utvrđuje se u trajanju jednakom razdoblju primanja stipendije.

Ukoliko Primatelj stipendije ne stupi u radni odnos kod Davatelja stipendije sukladno njegovim poslovnim potrebama, Primatelj stipendije je dužan vratiti primljenu stipendiju sa zakonskom zateznom kamatom, koja teče od dana završetka studija.

Natječaj za dodjelu stipendije uspješnim studentima je objavljen na službenim Internet stranicama APIS IT-a te su o istom informirani ciljani fakulteti.

Osobni podaci koje kandidati i kandidatkinje dostave u svojoj prijavi koriste se isključivo u svrhe provedbe ovog natječaja: utvrđivanja zadovoljavaju li kandidati uvjete natječaja za dodjelu stipendije te radi donošenja odluke o dodjeli stipendije. Podatke koje kandidati dostave u prijavama, obrađivat će ovlaštene osobe u APIS IT-u. Pravna osnova za obradu osobnih podataka je poduzimanje radnji na zahtjev kandidata u svrhu sudjelovanja u natječaju te radi sklapanja ugovora o stipendiranju s izabranim kandidatima.

Podaci vezani uz prijavu kandidata, u APIS IT-u će se čuvati pet godina temeljem odredbi Pravilnika o zaštiti i obradi arhivskog i registraturnog gradiva te će nakon isteka roka čuvanja biti uništeni.

Kandidat može u svakom trenutku, bez objašnjenja, odustati od prijave na natječaj i zatražiti prestanak aktivnosti obrade osobnih podataka te njihovo brisanje.

Opoziv prijave na natječaj možete podnijeti putem e-mail adrese ljudski.resursi@apis-it.hr